### Resume

På Teknisk Udvalgs møde 28. marts 2023 i pkt. 87 blev der givet en orientering om det nuværende serviceniveau for handicapkørslen i Vejle Kommune. Teknik & Miljø har modtaget data fra Sydtrafik om brugen af handicapordningen frem til 16. august 2023. Tallene viser en fortsat vækst i brugen af handicapordningen. Teknik & Miljø har estimeret, at der må forventes en ekstra udgift til de borgere, som benytter handicapordningen mere end 104 gange om året på 1,5 mio. kr. udover det faste bidrag fra Voksenudvalget på 0,5 mio. kr. årligt.

### Sagsfremstilling

Udgifterne til den lovpligtige handicapkørsel, som Sydtrafik udfører for kommunerne er steget kraftigt i de seneste år. I følge Lov om Trafikselskaber, har visiterede borgere ret til op til 104 enkeltture om året. Vejle Kommune har, som en af de få kommuner i [adresse], valgt ikke at sætte begrænsning på borgernes brug af handicapordningen, hvilket medfører en yderligere stigning i kommunens udgifter til handicapkørsel.

I 2013 ønskede Velfærdsforvaltningen at optimere udgifterne til handicapområdet og rettede derfor henvendelse til Teknik & Miljø for at undersøge mulighederne for at ændre på brugen af tilbuddet om lovpligtig handicapkørsel fra 104 enkeltture til ubegrænset brug af ordningen, samt få en vurdering af stigningen i udgifterne til handicapkørslen, hvis kommunen fjernede begrænsingen på de 104 enkeltture om året.

Beregningerne blev udarbejdet i samarbejde med Sydtrafik og baseret på erfaringer fra de kommuner, som ingen begrænsning havde på den lovpligtige handicapkørsel. De viste, at ca. 2% af de visiterede borgere ville benytte ordningen mere end 104 gange om året. I 2013 svarede det til 36 borgere. Beregningen viste desuden, at merudgiften ville være ca. 0,5 mio. kr. om året.

Voksenudvalget vedtog 3. juni 2013 i pkt. 50, Budget 2014, at optimere udgifterne på handicapområdet ved at tilbyde ubegrænset adgang til lovpligtig handicapkørsel, samt at der skulle overføres 0,5 mio. kr. fra Voksenudvalget til Teknisk Udvalg til at finansiere den øgede udgift til handicapkørslen.

### Udvikling i udgifterne til handicapkørsel

Udgiften til handicapkørsel var i 2014 4,3 mio. kr. Udgifterne til handicapkørsel er siden hen steget.

![](data:image/png;base64...)

Figur 1: Udvikling i udgift til handicapkørsel 2019 til 2023

Sydtrafik har budgetteret med en udgift til handicapkørsel i 2023 på 10 mio. kr. Med udgangspunkt i opgørelser af brug af handicapordningen pr. 16. august 2023 har Teknik & Miljø estimeret en forventet udgift til handicapkørsel på 11 mio. kr.

Der er hovedsageligt tre årsager til stigningen i udgifter til handicapkørsel: Stigende omkostningsindeks på grund af stigende brændstofpriser, stigning i antallet af borgere, der er visiteret til handicapkørsel, samt en stigning i antallet af borgere, der kører mere end 104 ture om året.

![](data:image/png;base64...)

Figur 2: Udvikling i brug af handicapkørsel - 16.8.2023

Teknik & Miljø har på baggrund af tallene fra 16. august 2023 estimeret følgende udvikling i antallet af brugere med mere end 104 ture:

![](data:image/png;base64...)

Figur 3: Udvikling i nettoudgift til brugere med over 104 ture 2019 - 2023. 0,5 mio. kr. fra Voksenudvalget er fratrukket

Siden ordningens etablering har forvaltningen løbende orienteret og været i dialog med Velfærdsforvaltningen om udgiftsudviklingen for ordningen.

Voksenudvalget er senest på deres møde 22. maj 2023, pkt. 50, orienteret om den forventede udvikling i udgifterne til handicapkørsel, ligesom denne sag er sendt til Velfærdsforvaltningen til orientering.

### Økonomi

Den øgede udgift til handicapkørslen er de seneste år finansieret indenfor Teknisk Udvalgs ramme til den kollektive trafik. De øgede udgifter til finansiering af turene udover de lovpligtige 104 ture har således direkte konsekvenser for den kollektive trafik og gentænkningen heraf, dvs. de øgede udgifter til handicapkørsel vil betyde en reduktion i kørselsomfanget for busserne. Der forventes i 2023 en ekstra udgift på 1,5 mio kr. til de borgere, som bruger ordningen mere end 104 gange. I forbindelse med halvsårsregnskabet er der givet et engangsbeløb på 0,75 mio. kr. fra Voksenudvalget. Den resterende udfordring for 2023 er pt. anslået til 0,75 mio. kr. i 2023 og den varige udfordring anslås til 1,5 mio. kr.

I dag har Teknik & Miljø en aftale med Velfærd angående +65 buskortet, hvor udgifterne afregnes på baggrund af de faktiske udgifter i det enkelte år. En lignende ordning for handicapkørslen anbefales.

### Klima og resiliensvurdering

Ingen bemærkninger.

### Sagens videre forløb

Sagen skal alene behandles af Teknisk Udvalg.

Sagen sendes til orientering til Voksenudvalget.

### Teknik- og Miljødirektøren indstiller,

|  |  |
| --- | --- |
| at | udvalget godkender at handicapkørslen baseres på de lovpligtige 104 ture årligt fra den 1. januar 2024, medmindre velfærdsforvaltningen bidrager med ordningens reelle omkostninger. |

### Beslutning

Godkendt.